CELEX: 52015PC0501
Language: da
Date: 2015-10-14
Title: Forslag til RÅDETS AFGØRELSE om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationen for at søge godkendelse for så vidt angår præferencebehandling ud over markedsadgang, som tilbydes ensidigt af Den Europæiske Union, af tjenesteydelser og leverandører af tjenesteydelser fra de mindst udviklede lande på grundlag af fritagelsen for så vidt angår tjenesteydelser fra de mindst udviklede lande

EUROPA-KOMMISSIONEN
            Bruxelles, den 14.10.2015
            COM(2015) 501 final
            2015/0240(NLE)
            Forslag til
            RÅDETS AFGØRELSE
            om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationen for at søge godkendelse for så vidt angår præferencebehandling ud over markedsadgang, som tilbydes ensidigt af Den Europæiske Union, af tjenesteydelser og leverandører af tjenesteydelser fra de mindst udviklede lande på grundlag af fritagelsen for så vidt angår tjenesteydelser fra de mindst udviklede lande 
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Begrundelse og formål
            
            
               Forslaget til Rådets afgørelse er fremsat som led i WTO's fritagelse for så vidt angår tjenesteydelser fra de mindst udviklede lande. Fritagelsen for så vidt angår tjenesteydelser
                  1
                giver WTO-medlemmerne mulighed for at give tjenesteydelser fra de mindst udviklede lande ensidig præferencebehandling, og dette forudsætter godkendelse fra Rådet for Handel med Tjenesteydelser ("CTS" - Council for Trade in Services) af den anmeldte præferencebehandling, som indrømmes i forbindelse med andre foranstaltninger end dem, der er beskrevet i artikel XVI (markedsadgang) i den almindelige overenskomst om handel og tjenesteydelser ("GATS" - General Agreement on Trade in Services). 
            
            
               Den 23. juli 2015 vedtog Kommissionen et forslag til Rådets afgørelse
                  2
                om fastlæggelse af den holdning, der skal indtages af Unionen i Rådet for Handel med Tjenesteydelser under WTO, vedrørende godkendelse af andre WTO-medlemmers anmeldte præferencebehandling for så vidt angår andre tjenesteydelser og leverandører af tjenesteydelser fra de mindst udviklede lande end dem, der er beskrevet i artikel XVI i GATS (markedsadgang). 
            
            
               Forslaget til Rådets afgørelse fastlægger den holdning, som Den Europæiske Union skal indtage i CTS for at være i stand til at søge godkendelse for så vidt angår den præferencebehandling ud over markedsadgang, som Den Europæiske Union har til hensigt ensidigt at indrømme tjenesteydelser og leverandører af tjenesteydelser fra de mindst udviklede lande. 
            
            
               Den planlagte præferencebehandling, som indrømmes de mindst udviklede lande, blev udarbejdet ud fra et udspil, som blev tilkendegivet over for WTO’s medlemmer på et højniveaumøde i CTS den 5. februar 2015, og et signal til WTO den 30. juli 2015 om en hensigt om anmeldelse.
            
            
               Overensstemmelse med eksisterende bestemmelser på politikområdet og andre EU-politikker
            
            
               På den niende WTO-Ministerkonference på Bali, der fandt sted den 3.-6. december 2013, tilsluttede den Europæiske Union sig konsensus om at vedtage en beslutning om operationalisering af en fritagelse af tjenesteydelser fra de mindst udviklede lande
                  3
               . Unionen er fast besluttet på, at den forestående tiende WTO-Ministerkonference i Nairobi i december 2015 skal blive en succes, og på, at der skal gøres konkrete fremskridt i forhandlingerne i Dohaudviklingsrunden og gennemførelsen af Balipakken, inklusive delen om de mindst udviklede lande. Forslaget til Rådets afgørelse indgår som led i gennemførelsen af Balipakken. 
            
            
               At støtte den økonomiske udvikling i de mindst udviklede lande gennem den præferencebehandling, der bliver indrømmet i forbindelse med fritagelsen, vil bidrage til at nå traktatens målsætninger om, at Unionen skal bidrage til en harmonisk udvikling af verdenshandelen og fastlægge og arbejde for fælles politikker, som kan fremme bæredygtig udvikling i udviklingslandene
                  4
               . Denne foreslåede anmeldelse vil også bidrage til at afslutte en del af forhandlingerne om Dohaudviklingsdagsordenen om tjenesteydelser.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               Retsgrundlag
            
            
               
                  Retsgrundlaget for forslaget til Rådets afgørelse er artikel 91, artikel 100 og artikel 207, stk. 4, første afsnit, sammenholdt med artikel 218, stk. 9, i traktaten om Den Europæiske Unions funktionsmåde (TEUF). 
               
            
            
               Ved artikel 218, stk. 9, i TEUF er det fastsat, at når en retsakt, der har retsvirkninger, skal vedtages af et organ nedsat ved en international aftale, skal Rådet på forslag af Kommissionen og Unionens højtstående repræsentant for udenrigsanliggender og sikkerhedspolitik vedtage en afgørelse om fastlæggelse af, hvilken holdning der skal indtages på Unionens vegne med hensyn til vedtagelse af denne retsakt i organet. Den anmeldelse af præferencer, som Unionen har til hensigt at indrømme de mindst udviklede lande, har ganske vist ikke retsvirkninger, men den vil i givet fald omfatte forpligtelser ud over markedsadgang, som kræver godkendelse i CTS, og for hvilke denne afgørelse i henhold til artikel 218, stk. 9, er hensigtsmæssig. De påtænkte præferencebehandlinger vedrører forpligtelser i henhold til GATS og kan potentielt omfatte alle tjenesteydelsessektorer, herunder transporttjenesteydelser. Derfor henhører den foreslåede afgørelse under anvendelsesområdet for artikel 91, artikel 100 og artikel 207, stk. 4, første afsnit, i TEUF. 
            
            
               3.VIRKNINGER FOR BUDGETTET
            
            
               
                  Forslaget har ingen virkninger for budgettet.
               
            
            
               2015/0240 (NLE)
            
            
               Forslag til
            
            
               RÅDETS AFGØRELSE
            
         
         
            
               om fastlæggelse af den holdning, der skal indtages på Den Europæiske Unions vegne i Rådet for Handel med Tjenesteydelser under Verdenshandelsorganisationen for at søge godkendelse for så vidt angår præferencebehandling ud over markedsadgang, som tilbydes ensidigt af Den Europæiske Union, af tjenesteydelser og leverandører af tjenesteydelser fra de mindst udviklede lande på grundlag af fritagelsen for så vidt angår tjenesteydelser fra de mindst udviklede lande 
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 91, artikel 100 og artikel 207, stk. 4, første afsnit, sammenholdt med artikel 218, stk. 9, 
            
            
               under henvisning til forslag fra Europa-Kommissionen, og 
            
            
               ud fra følgende betragtninger:
            
            
               (1)Artikel IX i Marrakeshoverenskomsten om oprettelse af Verdenshandelsorganisationen ("WTO-aftalen") fastsætter procedurerne for indrømmelse af fritagelser vedrørende de multilaterale handelsaftaler i bilag 1A, 1B eller 1C til WTO-aftalen og dens bilag.
            
            
               (2)Der blev anmodet om en fritagelse, der indebærer, at WTO-medlemmer vil få mulighed for at indrømme tjenesteydelser og leverandører af tjenesteydelser fra de mindst udviklede lande præferencebehandling, uden at tilsvarende tjenesteydelser og leverandører af tjenesteydelser fra alle andre WTO-medlemmer indrømmes samme behandling, ved undtagelsesvis at fravige forpligtelsen i henhold til artikel II, stk. 1, i GATS. Ved en rådsafgørelse af 14. december 2011 (2012/8/EU) vedtog Rådet Unionens holdning til støtte for fritagelsen.
            
            
               (3)I punkt 1 og 2 i WTO’s ministerafgørelse af 17. december 2011, der giver WTO's medlemmer mulighed for at indrømme præferencebehandling til tjenesteydelser og leverandører af tjenesteydelser fra de mindst udviklede lande i en periode på 15 år, fastsættes det, i) at medlemmer, der yder præferencebehandling i henhold til denne fritagelse, skal indgive en anmeldelse til CTS, og ii) at præferencebehandling vedrørende anvendelse af andre foranstaltninger end dem, der er beskrevet i artikel XVI i GATS - skal godkendes af CTS i overensstemmelse med dets procedurer. Kravet om CTS' godkendelse af disse foranstaltninger blev gentaget i punkt 1.3 i WTO's ministerafgørelse af 7. december 2013.
            
            
               (4)Ved Rådets afgørelse af [] 2015 [] blev Unionens holdning med henblik på at godkende andre WTO-medlemmers præferencebehandling, som går videre end artikel XVI i GATS, af tjenesteydelser og leverandører af tjenesteydelser fra de mindst udviklede lande fastlagt.
            
            
               (5)Ud over godkendelse af andre WTO-medlemmers præferencebehandling er det i overensstemmelse med Den Europæiske Unions udviklingsmål og bidrager til at afslutte en del af forhandlingerne om Dohaudviklingsdagsordenen om tjenesteydelser, at Den Europæiske Union søger godkendelse for den præferencebehandling ud over markedsadgang, som den har til hensigt at indrømme tjenesteydelser og leverandører af tjenesteydelser fra de mindst udviklede lande, med særlig hensyntagen til præferencer vedrørende midlertidigt ophold for fysiske personer med henblik på levering af tjenesteydelser for at skabe incitamenter til at opfylde tilbagetagelsesforpligtelser i henhold til international lov, gennemføre eksisterende tilbagetagelsesaftaler og indgå nye, forudsat at de mindst udviklede lande samarbejder med Den Europæiske Union om migrationsstyring —
            
            
               VEDTAGET DENNE AFGØRELSE: 
            
            
               Artikel 1
            
            
               Unionen vil søge godkendelse i Rådet for Handel med Tjenesteydelser under WTO for så vidt angår den præferencebehandling, som Unionen har til hensigt at indrømme tjenesteydelser og leverandører af tjenesteydelser fra de mindst udviklede lande, særlig for så vidt angår præferencebehandling ud over markedsadgang, som fastlagt i addendummet til denne afgørelse og i overensstemmelse med WTO's ministerafgørelse af 17. december 2011 (WT/L/847) og 7. december 2013 (WT/L/918). 
            
            
               Holdningen tilkendegives af Europa-Kommissionen.
            
            
               Artikel 2
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Fritagelser er tilladelser givet af WTO's Almindelige Råd/WTO-Ministerkonferencen til midlertidigt at fravige visse WTO-forpligtelser, der ellers er gældende.
               
               
                  
                     (2)
                  COM(2015) 356.
               
               
                  
                     (3)
                  WT/L/918.
               
               
                  
                     (4)
                  Artikel 205 og 206 i TEUF og artikel 21 i TEU.